Informatīvais ziņojums 
par “Organizētās noziedzības novēršanas un apkarošanas 
plānā 2023. - 2025. gadam” paredzēto pasākumu izpildi

Izmantotie saīsinājumi:
EMPACT – Eiropas daudznozaru platforma pret noziedzības draudiem
ES – Eiropas Savienība
FID – Finanšu izlūkošanas dienests
FIDR – Valsts policijas īstenotais projekts "Inovatīvu proaktīvu instrumentu izstrāde un pielietošana, apkarojot narkotiku kontrabandas organizācijas ES Dalībvalstīs"
ĢP – Latvijas Republikas Ģenerālprokuratūra
IeM – Iekšlietu ministrija
IDB – Iekšējās drošības birojs
IeM IC – Iekšlietu ministrijas Informācijas centrs
IeVP – Ieslodzījuma vietu pārvalde
IT – Informāciju tehnoloģijas
KAIS – Kriminālizlūkošanas atbalsta informācijas sistēma
KNAB – Korupcijas novēršanas un apkarošanas birojs
KRASS – Kriminālprocesa informācijas sistēma
LRP – Latvijas Republikas prokuratūra
MP – Militārā policija
NILL – Noziedzīgi iegūtu līdzekļu legalizācija
NKIM – Nacionālais kriminālizlūkošanas modelis
NKIM TAI Vadības grupa – Tiesībaizsardzības iestāžu vadības darba grupa
NMP – Nodokļu un muitas policija
nSOCTA – nacionāla līmeņa smagās un organizētās noziedzības draudu izvērtējums
OECD – Ekonomiskās sadarbības un attīstības organizācija
OLAF – Eiropas birojs krāpšanas apkarošanai
ONG – organizētas noziedzīgas grupas
ONNAP – Organizētās noziedzības novēršanas un apkarošanas plāns 2023.-2025. gadam
OSINT – atvērto datu izlūkošana
SAB – Satversmes aizsardzības birojs
SOCTA – Smagās un organizētās noziedzības draudu izvērtējums
SSEG – specializētā starpinstitūciju ekspertu grupa
TAI – tiesībaizsardzības iestādes 
TM – Tieslietu ministrija
VDD – Valsts drošības dienests
VID – Valsts ieņēmumu dienests
VID NMPP – Valsts ieņēmumu dienesta Nodokļu un muitas policijas pārvalde
VP – Valsts policija
VP GKrPP – Valsts policijas Galvenā kriminālpolicijas pārvalde
VP GKrPP ENAP – Valsts policijas Galvenās kriminālpolicijas pārvaldes Ekonomisko noziegumu apkarošanas pārvalde
VP GKrPP KiAP – Valsts policijas Galvenās kriminālpolicijas pārvaldes Kibernoziegumu apkarošanas pārvalde
[bookmark: _Hlk228191851][bookmark: _Hlk228191884]VP GKrPP KIP – Valsts policijas Galvenās kriminālpolicijas pārvaldes Kriminālizmeklēšanas pārvalde
VP GKrPP KVP – Valsts policijas Galvenās kriminālpolicijas pārvaldes Kriminālizlūkošanas vadības pārvalde
VP GKrPP ONAP – Valsts policijas Galvenās kriminālpolicijas pārvaldes Organizētās noziedzības apkarošanas pārvalde
VP GKrPP ONSSNAP – Valsts policijas Galvenās kriminālpolicijas pārvaldes Organizētās noziedzības smago un sērijveida noziegumu apkarošanas pārvalde
VPK – Valsts policijas koledža
VPK IMC – Valsts policijas koledžas Izmeklētāju mācību centrs
VRS – Valsts robežsardze
VTEB – Valsts tiesu ekspertīžu birojs

I Kopsavilkums
Informatīvais ziņojums ir sagatavots saskaņā ar Ministru kabineta 2023. gada 5. decembra rīkojuma Nr. 857 (prot. Nr. 60 67. §) 5. punktā doto uzdevumu. Atbilstoši minētajam uzdevumam Iekšlietu ministrijai uzdots - ņemot vērā ONNAP īstenošanā iesaistīto institūciju iesniegto informāciju, sagatavot un iekšlietu ministram līdz 2026. gada 31. maijam iesniegt noteiktā kārtībā Ministru kabinetā informatīvo ziņojumu par ONNAP paredzēto pasākumu izpildi.
ONNAP ir vidēja termiņa politikas plānošanas dokuments, kuru izstrādājusi Iekšlietu ministrija sadarbībā ar Tieslietu ministriju, Finanšu ministriju, kā arī TAI.
ONNAP mērķis - palielināt TAI spējas novērst un atklāt organizēto noziedzīgo grupu izdarītos noziegumus un radīt instrumentus, ar kuriem samazināt organizēto noziedzīgo grupu interesi un iespējas īstenot noziedzīgo darbību Latvijā.
Mērķa īstenošanai tika noteikts viens rīcības virziens -  TAI darbības efektivizēšana organizētās noziedzības novēršanas un apkarošanas prioritārajās jomās atbilstoši secinājumiem, kas izdarīti īstenojot iepriekšējo organizētās noziedzības apkarošanas plānu un atbilstoši esošajām un prognozējamām aktualitātēm.
Politikas rezultāts īstenojot ONNAP tika noteikts - palielinājušās TAI spējas novērst un atklāt organizēto noziedzīgo grupu izdarītos noziegumus.
Detalizēts ONNAP iekļauto uzdevumu izpildes pārskats pievienots šī ziņojuma pielikumā.

II ONNAP paredzēto pasākumu īstenošanas izvērtējums par pirmo rīcības virzienu - TAI darbības efektivizēšana organizētās noziedzības novēršanas un apkarošanas prioritārajās jomās atbilstoši secinājumiem, kas izdarīti īstenojot iepriekšējo organizētās noziedzības apkarošanas plānu un atbilstoši esošajām un prognozējamām aktualitātēm.
1.1 Sagatavota metodoloģija noziedzīgo nodarījumu jomu apdraudējuma līmeņa noteikšanai un prioritāro noziedzīgo nodarījumu jomu noteikšanai.
Īstenotā projekta “Vienotas kriminālizlūkošanas sistēmas pilnveide” 2. posma 8. aktivitātes (NKIM pilnveidošanas un attīstības jautājumi) ietvaros nolūkā izstrādāt kopīgu metodiku analītisko ziņojumu sagatavošanā ar mērķi stiprināt VP analītisko sistēmu, lai integrētos kopīgā ES dalībvalstu cīņā pret organizēto noziedzību un sasniegtu citu ES dalībvalstu līmeni šajā jomā,  paredzēts izstrādāt noziedzības jomu apdraudējuma izvērtējuma un prioritizēšanas metodiku (nSOCTA sastāvdaļa),  testēt šo metodiku un novērst testēšanas laikā identificētos trūkumus, kā arī izstrādāt nSOCTA risku pārvaldības risinājumu (nSOCTA rīks Kriminālizlūkošanas atbalsta informācijas sistēmas. Minēto pasākumu kopumu tika plānots realizēt līdz 2025. gada novembrim.  2025. gada 29. oktobrī tika nosūtīta vēstule  IeM  (Nr.20-CAnos/69184), lai veiktu grozījumus Nr. 3 projektā Nr. IDF/VP/2023/7 “Vienotas kriminālizlūkošanas sistēmas pilnveide”, kā rezultātā prioritizēšanas metodikas izstrādes izpildes termiņš tika pagarināts līdz 2026. gada 31. decembrim. Nepieciešamība pagarināt izpildes termiņu tika saistīta ar nSOCTA riska pārvaldības risinājuma izstrādes pabeigšanu KAIS Datu noliktavas risinājumā - nSOCTA risinājuma pabeigšanai ir nepieciešams veidot datu monitoringu, kuru ir iespējams īstenot tikai pēc ārējo informācijas sistēmu integrācijas ar KAIS Datu noliktavas risinājumu pabeigšanas.  
Līdz ar to pasākums 1.1. tiks īstenots līdz 31.12.2026, pašlaik pasākums ir daļēji īstenots.
[bookmark: _Hlk227569556]1.2  Sagatavot TAI un prokuratūrai mācību plānu organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās.
VPK IMC pasākuma ietvaros ir nodrošinājis vienotu un koordinētu pieeja mācību plānošanai organizētās noziedzības, ekonomisko un finanšu noziegumu, kā arī smago un sevišķi smago noziegumu apkarošanas jomās. VPK IMC ik gadu sagatavo un ar TAI saskaņo aktuālo mācību plānu, tādējādi nodrošinot vienotu mācību saturu un pieeju visiem speciālistiem, kas strādā minētajās jomās.
2025./2026. mācību gadam VPK IMC izstrādāja un 2025. gada 12. jūnijā saskaņoja neformālās izglītības programmu mācību plānu (dok. Nr. 1.26‑2243). Plāns ietver konkrētas tēmas un mācību vajadzības, kas nepieciešamas profesionālās kompetences uzturēšanai un pilnveidei, tādējādi nodrošinot kvalitatīvu un mērķtiecīgu sagatavotību darbam ar sarežģītiem un augsta riska noziedzīgiem nodarījumiem.
Detalizētu informāciju par katras TAI un ĢP sagatavotajiem mācību plāniem organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās skatīt informatīvā ziņojuma pielikumā par pasākumu 1.2. 
Pasākums 1.2 ir pilnībā īstenots. 
1.3 Veikt TAI nodarbināto pastāvīgu profesionālo apmācību, kvalifikācijas paaugstināšanu organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās.
TAI nodarbināto profesionālā pilnveide organizētās noziedzības, ekonomisko un finanšu noziegumu, kā arī smago un sevišķi smago noziegumu apkarošanas jomās tika nodrošināta atbilstoši VPK IMC izstrādātajam un saskaņotajam mācību plānam. 2025. gadā VPK IMC tika īstenotas regulāras apmācības, kas nodrošināja kvalifikācijas paaugstināšanu visiem speciālistiem, kuri iesaistīti minēto noziedzīgo nodarījumu novēršanā un izmeklēšanā.
VPK IMC tika organizēti vairāki tematiskie mācību semināri, aptverot pārrobežu organizētās noziedzības izmeklēšanas īpatnības, narkotisko vielu aprites noziegumus, noziedzīgi iegūtu līdzekļu legalizēšanas apkarošanu, krāpšanas internetā izmeklēšanas specifiku, operatīvo izlūkošanu digitālajā vidē, mantas noziedzīgas izcelsmes pierādīšanu tiesā, kā arī kriptovalūtu identificēšanu un konfiscēšanu. Apmācībās piedalījās amatpersonas no VP, VRS, KNAB, VID, IDB, VDD, LRP, FID un citām iesaistītajām institūcijām.
Kopumā VPK IMC tika īstenotas vairāk nekā desmit dažādas apmācības, un tajās piedalījās vairāki simti amatpersonu.
Detalizētu informāciju par katras TAI un ĢP veikto pastāvīgo profesionālo apmācību un kvalifikācijas paaugstināšanu organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās skatīt informatīvā ziņojuma pielikumā par pasākumu 1.3. 
Pasākums 1.3 ir pilnībā īstenots. 
1.4 Veikt TAI nodarbināto pieredzes apmaiņu ar citām TAI un prokuratūru organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās.
VP organizētās noziedzības, tai skaitā ekonomisko un finanšu noziegumu, kā arī smago un sevišķi smago noziegumu apkarošanas jomā strādājošo amatpersonu pieredzes apmaiņa ar citām tiesībaizsardzības iestādēm un prokuratūru tika nodrošināta projekta VP/IDF/2024/2 “Smagās, organizētās un pārrobežu noziedzības apkarošanas stiprināšana un sadarbības veicināšana ar iesaistītajām valstīm” ietvaros.
 Minētā projekta laikā tika organizētas un īstenotas divas pieredzes apmaiņas vizītes ar Itālijas un Spānijas tiesībaizsardzības iestādēm, kuru laikā tika apspriesti praktiskās sadarbības jautājumi organizētās noziedzības apkarošanas jomā, kā arī analizēta attiecīgo valstu nacionālā normatīvā bāze un tās piemērošana.
 VP notika pastāvīga mijiedarbība ar prokuratūru un citām TAI, regulāri tika organizētas  sanāksmes ar prokuratūras pārstāvjiem, darba jautājumu risināšanai kriminālprocesu ietvaros un stratēģiskos jautājumos.  Tāpat  tika organizētas sanāksmes ar FID  pārstāvjiem izmeklējamo procesu ietvaros. 
Notika nepārtraukta EMPACT aktivitāšu īstenošana (narkotiku apkarošanas, cilvēktirdzniecības, organizētās noziedzības apkarošanas jomās), var minēt  2025. gada 17. decembrī īstenoto EMPACT darbībā iesaistīto struktūrvienību vadītāju un ekspertu nacionāla līmeņa sanāksmi VP, VID NMPP, VRS, IDB, KNAB un IeM amatpersonām (54 dalībnieki, 30 no VP). 
ĢP atbilstoši Organizētās noziedzības novēršanas un apkarošanas plāna 2023.–2025. gadam 1.4. punktam, sākot no 2024. gada, ir nodrošinājusi tiesībaizsardzības iestāžu nodarbināto pieredzes apmaiņu ar citām tiesībaizsardzības iestādēm un prokuratūru organizētās noziedzības, ekonomisko un finanšu noziegumu, kā arī smago un sevišķi smago noziegumu apkarošanas jomās.
ĢP kompetences ietvaros 2024. un 2025. gadā ir nodrošināta prokuroru dalība starpinstitucionālos un starptautiskos pieredzes apmaiņas pasākumos, kas veicina vienotas izpratnes veidošanu, labākās prakses pārņemšanu un sadarbības stiprināšanu organizētās noziedzības apkarošanas jomā.
Detalizētu informāciju par TAI nodarbināto pieredzes apmaiņu ar citām TAI un prokuratūru organizētās noziedzības, ekonomisko un finanšu noziegumu, smago un sevišķi smago noziegumu apkarošanas jomās skatīt informatīvā ziņojuma pielikumā par pasākumu 1.4. 
Pasākums 1.4 ir pilnībā īstenots.

1.5 Īstenot apmācības neformālās izglītības programmās analītiska darba uzlabošanai pirmstiesas procesa ietvaros – "Operatīvā analīze" un "Stratēģiskā analīze".

VPK mācību seminārs “Stratēģiskā analīze” realizēts 2025. gada 25. un 26. februārī, kopā apmācītas 14 amatpersonas (9 VP, 2 KNAB, 1 IDB, 2 VID).
VPK IMC laika posmā no 2023. gada līdz 2025. gadam mācību tēmu “Operatīvā analīze kriminālizlūkošanā” apguva 17 VRS kriminālizmeklēšanas struktūrvienību amatpersonas.
Pasākuma ietvaros apmācīti 5 IDB darbinieki.
FID 2024. gadā īstenojis astoņus apmācību pasākumus TAI amatpesonām, apmācot 380 amatpersonas. 2025. gadā notikušas 15 mācības, nodrošinot 615 apmatpersonu apmācību.
Sešas KNAB amatpersonas 2023. gadā laikposmā no 14. novembra līdz 14. decembrim piedalījās VPK IMC organizētās mācībās “Kriminālizlūkošana: Operatīvā analīze”.
Divas KNAB amatpersonas 2024. gadā laikposmā no 20. septembra līdz 6. decembrim piedalījās VPK IMC organizētās mācībās “Operatīvā analīze kriminālizlūkošanā”.
Pasākums 1.5 ir pilnībā īstenots.

1.6  Nodrošināt iespējas analītiķiem paaugstināt kvalifikāciju līdzīgos dienestos ārvalstīs un starptautisko organizāciju, t.sk. Eiropola, piedāvātajos apmācības kursos, lai nodrošinātu ārvalstu labākās prakses pārņemšanu un analītiķu kvalifikācijas atbilstību Eiropola un citu ES dalībvalstu vispārējam līmenim analītiskā darba jomā
VPK IMC tika nodrošinātas apmācības par starptautiskās sadarbības un analītiskā darba aktualitātēm. Tika īstenots seminārs par Interpola paziņojumiem un brīdinājumiem, kurā apmācītas 23 VP amatpersonas. Tāpat 67 dažādu TAI institūciju amatpersonas apmeklēja semināru “Jaunumi un sasniegumi finanšu izmeklēšanā tiesībaizsardzības iestādēs 2025. gadā”, kas veicināja analītiķu profesionālo pilnveidi starptautiskā kontekstā.
VP GKrPP KiAP amatpersonas (analītiķi) regulāri paaugstināja kvalifikāciju starptautiskā līmenī, piedaloties ārvalstu dienestu un starptautisko organizāciju rīkotajos pasākumos, apmācībās un operatīvajās iniciatīvās. Ik gadu iesaistījās tādās iniciatīvās kā, piemēram,  Datu sprints, JIT ietvaros organizētās aktivitātēs, Eiropola, OLAF aktivitātēs, kā arī starptautiskā operācijā “PowerOFF”, starptautiskā operācijā "STREAM", Eiropola operācijā “FIVER”,  dažādos kursos un semināros. Dalība nodrošināja ārvalstu labākās prakses pārņemšanu un analītiķu kvalifikācijas paaugstināšanu.
ĢP ir nodrošināta analītiķu piesaiste un profesionālā pilnveide organizētās noziedzības, ekonomisko un finanšu noziegumu analīzes jomā.
ĢP struktūrā ir izveidotas analītiķu amata vietas, kas nodrošina analītisko atbalstu kriminālprocesos. Analītiķu profesionālā pilnveide tiek nodrošināta, iesaistoties specializētās apmācībās un starpinstitucionālās sadarbības pasākumos, kuros tiek attīstītas finanšu analīzes, datu analīzes un noziedzīgo darbību identificēšanas prasmes, kā arī veicināta informācijas apmaiņa ar citām tiesībaizsardzības iestādēm.
ĢP analītiķu kompetences stiprināšanai tiek izmantotas arī kopīgas apmācības ar izmeklēšanas iestādēm un citiem sadarbības partneriem, īpaši noziedzīgi iegūtu līdzekļu legalizācijas, paralēlās finanšu izmeklēšanas un ekonomisko noziegumu analīzes jomās.
Detalizētu informāciju par analītiķu kvalifikacijas paaugstināšans pasākumiem skatīt informatīvā ziņojuma pielikumā par pasākumu 1.6. 
Pasākums 1.6 ir pilnībā īstenots.

1.7 Apzināt jaunākos sasniegumus analītiskajā darbā un metodikā, veicināt to ieviešanu TAI darbā, turpināt uzsāktos projektus TAI analītisko spēju kapacitātes celšanai un sniegt priekšlikumus kriminālizlūkošanas pilnveidošanai. 
1) Ieviesti aktuālie risinājumi analītiskā darba uzlabošanai un sagatavoti priekšlikumi turpmākai attīstībai.
VP katru gadu tika sagatavoti divi TAI kriminālizlūkošanas analītiskie ziņojumi (pusgada un gada), kuros pēc nepieciešamības un atbilstoši TAI sniegtajiem priekšlikumiem tika iekļauti atsevišķi problēmjautājumi, t.sk. kriminālizlūkošanas procesa pilnveidošanai. Tā, piemēram, 2024. gadā tika izvirzīts priekšlikums saistībā ar iespējamu grozījumu veikšanu Kriminālprocesa likumā un KRASS noteikumos ar mērķi paplašināt informācijas analīzes iespējas. Proti, sekmīgai kriminālizlūkošanas funkcijas realizācijai būtu nepieciešams nodrošināt kriminālizlūkošanas veicējiem (analītiķiem) iespēju piekļūt izmeklēšanas iestādes lietvedībā esošo (“aktīvo”) kriminālprocesu materiāliem, kā arī ziņām par uzsāktajiem kriminālprocesiem KRASS. 2024. un 2025. gadā notika diskusijas, TAI viedokļu apmaiņa un izvērtēšana par šo jautājumu. Tomēr, ņemot vērā, ka saistībā ar E-KRASS izstrādes procesu ir paredzami papildu grozījumi 2010. gada 14. septembra  Ministru kabineta noteikumu Nr. 850 “Kriminālprocesa informācijas sistēmas noteikumi” nākotnes redakcijā, kura stāsies spēkā 2028. gada 1. janvārī, netika saskatīta lietderība virzīt grozījumus, kas varētu būt spēkā īsu laika brīdi. Sadarbībā ar IeM Informācijas centru VP turpina darbu pie nepieciešamo grozījumu virzības atbilstoši E-KRASS izstrādes procesā identificētajām prasībām, tajās integrējot VP virzītos grozījumus.
2) Veiktas apmācības darbam ar Kriminālizlūkošanas atbalsta informācijas sistēmu (KAIS) un tās risinājumiem.
Apmācības darbam ar Kriminālizlūkošanas atbalsta informācijas sistēmu (KAIS) un tās risinājumiem nav realizētas, līdz ar to pasākumums 1.7 ir izpildīts daļēji. 

1.8 Paaugstināt VP spējas novērst un apkarot organizētās noziedzības īstenotos kibernoziegumus, kas rada būtisku kaitējumu sabiedrībai, kā arī apsteidzoši un sistemātiski pielāgot VP spējas potenciāli iespējamo jauno kibernoziegumu veidu novēršanai un apkarošanai. Attīstīt un stiprināt VP materiāli tehnisko kapacitāti cīņā ar kibernoziegumiem.
2024. gadā VP GKrPP KiAP amatpersonas apmeklēja vairākus pasākumus, lai iegūtu informāciju par jaunākajiem rīkiem un  programmām, ko varētu izmantot ikdienas pienākumu veikšanā, kā arī tika iegūti prototipa rīki testa režīmā. Var atzīmēt  amatpersonu dalību Starptautiskā  izstādē “Intelligence Support Systems”” un EuCB sanāksmē, kur tika prezentēts jaunākais tehniskais nodrošinājums.   
2024. gadā atbilstoši piešķirtajam finansējumam tika iegādāta digitālās kriminālistikas programmatūra datu izgūšanai no elektroniskajām ierīcēm, kā arī atvērto datu avotu izlūkošanas un analīzes rīki. Nodrošinātas amatpersonu apmācības darbam ar šīm sistēmām, tādējādi uzlabojot izmeklēšanas efektivitāti. Piešķirtais finansējums licenču atjaunošanai ir pilnībā apgūts. Papildus sagatavots un iesniegts pieteikums IDF projektam par e-pierādījumu platformas izveidi.
2025. gadā būtiski attīstīta VP GKrPP KiAP kapacitāte infotehniskā darba veikšanā.
Atbilstoši TM pamatbudžeta programmas "Noziedzīgi iegūtu līdzekļu konfiskācijas fonds" un valsts budžeta apropriāciju piešķiršanas kārtībā piešķirtajam finansējumam tika iegādāti specializēti digitālās kriminālistikas un atvērto datu izlūkošanas programmnodrošinājumi, kā arī iegādāts kriptoaktīvu atsekošanas rīks Chainalysis “Reactor” un “TRM labs”.
2025. gada pavasarī tika uzsākts Eiropas Savienības Iekšējās drošības fonda 2021.–2027.gada plānošanas perioda projekts Nr. VP/IDF/2024/7 “Digitālās kriminālistikas datu apstrādes platformas izveide Valsts policijā”. Projekts tiek īstenots Iekšējās drošības fonda 2021.–2027.gada plānošanas perioda ietvaros, kura vadošā iestāde Latvijā ir Iekšlietu ministrija. Projekta kopējais finansējums ir 2 000 000 EUR, no kuriem 1 500 000 EUR finansē Eiropas Savienības Iekšējās drošības fonds, bet 500 000 EUR sedz valsts budžets. Projekta ietvaros tika iegādāts: datortehnika, specializētais aprīkojums un programmnodrošinājums, kā arī serversistēmas, tīkla iekārtas un tīkla disku masīvi.
Projekta ietvaros nodrošinātas plašas amatpersonu apmācības, stiprinot profesionālās kompetences atbilstoši starptautiskajai praksei un sagatavojot amatpersonas darbam ar jaunajām tehnoloģijām.
Pasākums 1.8 ir pilnībā īstenots.   

1.9 Izveidot un attīstīt Kiberpatrulēšanas koncepciju kā inovatīvu kibernoziegumu apkarošanas metodoloģisku rīku.
1) Praksē ieviesta koncepcija, ar specializētu tehniku un programmatūru aprīkotas 10 darbavietas.
VP atbilstoši  aktuālajām vajadzībām 2024. gadā tika  izstrādāta un VP vadībai prezentēta  jauna  kiberpatrulēšanas koncepcija. Jaunais modelis sastāv no diviem blokiem: 
- Kiberpatruļa (nodrošina VP GKPP un VP Sabiedrisko attiecību nodaļa);
- Interneta izlūkošana (nodrošina VP GKrPP KiAP). 
Kopš 2024. gada VP notiek interneta monitorings, īpašu uzmanību pievēršot masu pasākumiem, kā arī konkrētiem uzdevumiem, kas tika saņemti no VP vadības un citām tiesībaizsardzības iestādēm. 2025. gadā turpinājās interneta monitorings (interneta izlūkošana (2.bloks)), īpašu uzmanību pievēršot masu pasākumiem, kā arī konkrētiem uzdevumiem, kas tika saņemti no VP vadības un citām tiesībaizsardzības iestādēm. Sniegts atbalsts atvērto datu izlūkošanā kriminālprocesu un operatīvās darbības ietvaros, atklāto avotu izlūkošanas uzdevumos izpētīti 1926 objekti, sagatavotas 180 atklāto avotu izlūkošanas uzziņas.
Atbilstoši Tieslietu ministrijas pamatbudžeta programmas "Noziedzīgi iegūtu līdzekļu konfiskācijas fonds" un valsts budžeta apropriāciju piešķiršanas kārtībā piešķirtajam finansējumam VP tika iegādāti atvērto datu izlūkošanas programmnodrošinājumi, kā arī nodrošinātas amatpersonu apmācības darbam ar šīm programmatūrām un rīkiem, tādējādi stiprinot izmeklēšanas procesu efektivitāti.
2) Darbam interneta izlūkošanas jomā apmācītas 10 amatpersonas.
Katru gadu VP GKrPP KiAP 3.nodaļas amatpersonas pilnveido un paaugstina kvalifikāciju interneta izlūkošanas jomā.
Pasākums 1.9 ir pilnībā īstenots.   

1.10  Pamatojoties uz operatīvā darbībā izmantojamo līdzekļu attīstības tendencēm, nodrošināt atbilstošu tehnisko vienību kapacitāti
VP pasākums tika  izpildīts atbilstoši piešķirtajiem finanšu līdzekļiem.
VRS operatīvās darbības pasākumu nodrošināšanai, 2025. gadā tika iegādāts:
1) programmatūru un licenču iegāde un to darbības termiņa pagarinājumi;
2) GPS iekārtas;
3) lielas jaudas darba stacijas;
4) mini audio-video komplekts;
5) tehnisko līdzekļu komplekts-3d printeris ar gravieri;
6) SinaBox iekārtas;
7) video-audio ierakstīšanas iekārtas.

IDB veikta datortehnikas, biroja tehnikas un programmatūras atjaunošana Biroja pamatfunkciju nodrošināšanai, t.sk. lai nodrošinātu darbu ar iekšējām informācijas sistēmām, Tempest datoru un to aprīkojuma nodrošinājums valsts noslēpuma objektu apstrādei un informācijas sistēmas klasificētās informācijas apstrādei funkcionalitātes pilnveidei.
VID NMPP 2025.gada finansējums tika apgūts pilnā apjomā. 2025.gada finansējuma apguvei tika veiktas 3 slēgtās iepirkumu procedūras, pēc 2025. gada 27. oktobra slēgtā iepirkumu plāna grozījumiem. 2025. gada 20. decembrī  visas trīs iepirkumu procedūras  ir pabeigtas, tehniskais aprīkojums saņemts un nodots ekspluatācijā.
Lai KNAB nodrošinātu atbilstošu tehnisko kapacitāti attīstības tendencēm, spētu uzlabot spējas operatīvo pasākumu nodrošināšanā,  regulāri tiek apmeklētas izstādes, konferences un semināri, kuru laikā tiek prezentētas jaunākās tehnoloģijas, aprīkojums un risinājumi, kas paredzēti operatīvajam darbam, policijas darbam, robežkontrolei, cīņai pret organizēto noziedzību, terorismu, kiberdraudiem un krīžu vadībai, kā arī šo pasākumu ietvaros tiek organizētas tikšanas ar ekspertiem no dažādām valstīm, lai dalītos pieredzē par aktuālajiem drošības izaicinājumiem, operatīvo darbu, izmeklēšanas metodēm un starpinstitucionālo sadarbību.
IeVP operatīvās darbības personāls ir nodrošināts ar nepieciešamajiem tehniskajiem līdzekļiem esošā budžeta ietvaros, un papildu finansējums šim mērķim netika piešķirts.
Pasākums 1.10 ir pilnībā īstenots.   

1.11  Uzlabot un efektivizēt tiesu ekspertīžu iestāžu personāla un tehnisko kapacitāti, lai saīsinātu tiesu ekspertīžu atzinumu sagatavošanas laiku un ieviestu nepieciešamos jaunākos spridzināšanas ierīču izpētes veidus.
Attiecībā uz VTEB plānā paredzētājiem uzdevumiem šī pasākuma īstenošanai, proti – 1) aprīkojuma iegāde ķīmiskajām ekspertīzēm (sēra satura noteikšanai degvielā) 100 000 EUR, 2) programmatūras iegāde informācijas tehnoloģiju ekspertīzēm 50 000 EUR, 3) tiesu ekspertu apmācība 20 000 EUR, norādām, ka tā kā netika saņemts finansējums no neviena no Ministru kabineta 2023. gada 5. decembra rīkojuma Nr. 857 3. punktā paredzētajiem finanšu avotiem, šie uzdevumi ir daļēji īstenoti esošā budžeta finansējuma ietvaros (uzturētas IT ekspertīzei nepieciešamās jau esošās datorprogrammu licences).
Pasākums 1.11 ir daļēji īstenots. 

1.12 Uzlabot VP tehnisko kapacitāti, ieviešot nepieciešamos jaunākos spridzināšanas ierīču izpētes veidus.
Sakarā ar nepietiekamo finansējumu un prioritāšu pārskatīšanu pasākums zaudēja aktualitāti un iegāde netika veikta, līdz ar to pasākums 1.12 nav īstenots.

1.13 Nodrošināt nacionālā SOCTA izstrādi un iesniegt to Eiropolā noteiktajos termiņos ES SOCTA 2025 izstrādei.
2024. gada martā no Eiropola informācijas sniegšanai tika saņemtas SOCTA 2025 noziedzības jomu anketas, kā arī papildināšanai (aktualizēšanai) kriminālo tīklu anketas. 2024. gada 2. ceturksnī tika apkopota un sagatavota nepieciešamā informācija, un 2024. gada 11. jūlijā anketas tika iesniegtas Eiropolam kopējā SOCTA 2025 izstrādei.
2025. gada 18. martā notika Eiropola organizēta SOCTA 2025 sagatavošanas svinīgā sanāksme, kurā piedalījās Eiropola, Policijas prezidentūras un policijas, ES dalībvalstu TAI, kā arī preses pārstāvji.
2025. gada jūlijā no Eiropola tika saņemtas anketas ziņojuma sagatavošanai par visbīstamākajiem noziedzīgajiem tīkliem 2026. gadā. 2025. gada augustā tika apkopota un sagatavota nepieciešamā informācija, un 2025. gada 5. septembrī anketas tika iesniegtas Eiropolam.
Pasākums 1.13 ir pilnībā īstenots.   

1.14 Piedalīties Eiropola pastāvīgajā darba grupā SOCTA metodoloģijas pilnveidošanā un SOCTA izvērtēšanā
Atskaites periodā VP GKrPP pārstāvis regulāri (2023. gada 7. martā un 13. oktobrī; 2024. gada 16. februārī un 1. oktobrī; 2025. gada 18. martā,  17. jūnijā un 20. oktobrī)  piedalījās Eiropola organizētajās SOCTA izstrādes un metodoloģijas pilnveidošanas darba grupas sanāksmēs, kurās tika pārrunāti ar SOCTA saistītie jautājumi.
[bookmark: _Hlk227585928]Pasākums 1.14 ir pilnībā īstenots.   

1.15 Īstenot dalību Eiropas daudznozaru platformas pret noziedzības draudiem (EMPACT) aktivitātēs, turpinot pilnveidot vienotu sadarbības modeli starp iesaistītajām TAI
Atskaites periodā tika nodrošināta SSEG saistībā ar starpinstitūciju sadarbības modeļa izveidi NKIM ietvaros darbība. Informācija, kas saistīta ar EMPACT aktivitātēm, katru gadu tiek iekļauta NKIM TAI kriminālizlūkošanas analītiskajā ziņojumā, kas tiek apstiprināts TAI vadības darba grupas sēdēs.
Detalizētu informāciju par dalību EMPACT aktivitātēs skatīt informatīvā ziņojuma pielikumā par pasākumu 1.15. 
Pasākums 1.15 ir pilnībā īstenots.   

1.16 Piedalīties Operacionālo rīcības plānu īstenošanā, prioritātēs, kurās Latvija ir iesaistījusies, kā arī atbilstoši nepieciešamībai citu prioritāšu Operacionālo rīcības plānu īstenošanā.
Tika turpināta pasākumu īstenošana EMPACT ietvaros, kur piedalījās VP, VRS un VID NMPP eksperti. 
2021. gada 26. februārī tika  pieņemti  jaunie ES Padomes secinājumi par ES politikas cikla organizētās un smagās starptautiskās noziedzības apkarošanai pastāvīgu turpināšanu: EMPACT 2022+ (dok. Nr. 6481/21). 2023. gada 9. martā tika atkārtoti apstiprināti (dok. Nr.7100/23). 
Ar ES Padomes secinājumiem, ar ko nosaka ES prioritātes cīņā pret smagu un organizētu noziedzību attiecībā uz EMPACT 2022. – 2025. gadam (2023. gada 9. martā atjaunots dokuments Nr. 7101/23), tika apstiprinātas 15 prioritārās jomas ES smagās un organizētās noziedzības apkarošanā 2022. – 2025. gadam un viens transversāls drauds – dokumentu viltošana. Latvijas dalības ietvars EMPACT 2025. gadam tika apstiprināts ar ES Padomes 2025. gada 3. februāra dokumentu Nr. 14540/6/23. 
Latvija 2025. gadā piedalījās 15 operacionālo rīcības plānu īstenošanā (visās prioritārajās jomās). Prioritārajās noziedzības apkarošanas jomās tika īstenotas 334 operacionālās aktivitātes (2024. gadā – 335 OA, 2023. gadā – 297 OA), no kurām 160 piedalījās arī Latvija (2024. gadā – 156 OA, 2023. gadā – 133 OA). 
2023. gadā Latvija bija trīs operacionālo aktivitāšu vadītāja (pa vienai OAP “Augsta riska noziedzības tīkli”, OAP “Krāpšanas akcīzes nodokļa jomā” un OAP “Noziedznieku finanses, NILL, līdzekļu atguve”) un vienas operacionālās aktivitātes līdzvadītāja (OAP “Augsta riska noziedzības tīkli”).
2024. gadā Latvija bija piecu operacionālo aktivitāšu vadītāja (divu OAP “Augsta riska noziedzības tīkli”, vienas OAP “MTIC krāpšana”, divu OAP “Noziedznieku finanses, NILL, līdzekļu atguve”), kā arī trīs operacionālo aktivitāšu līdzvadītāja (vienas OAP “Krāpšana akcīzes nodokļa jomā” un divu OAP “Noziedznieku finanses, NILL, līdzekļu atguve”).
 2025. gadā Latvija bija piecu operacionālo aktivitāšu vadītāja (divu OAP “Augsta riska noziedzības tīkli”, vienas OAP “MTIC krāpšana”, divu OAP “Noziedznieku finanses, NILL, līdzekļu atguve”), kā arī trīs operacionālo aktivitāšu līdzvadītāja (vienas OAP “Krāpšana akcīzes nodokļa jomā” un divu OAP “Noziedznieku finanses, NILL, līdzekļu atguve”).
2023 - 2025. gadā tika turpināta dalība kopīgo rīcības dienu (Joint Action Days) pasākumu īstenošanā tādās prioritātēs kā cilvēku tirdzniecība, nelegālā migrācija, darba ekspluatācija, organizētā īpašuma noziedzība, PVN krāpšana). Tāpat Latvijas eksperti piedalījās vērienīgās starptautiskās operācijās un izmeklēšanās.
Detalizētu informāciju par dalību Operacionālo rīcības plānu īstenošanā skatīt informatīvā ziņojuma pielikumā par pasākumu 1.16.
Pasākums 1.16 ir pilnībā īstenots. 

1.17 EMPACT aktivitātēs iesaistītajām un potenciāli iesaistāmajām TAI amatpersonām organizēt apmācības angļu valodas prasmju pilnveidei un apmācības par EMPACT darbību, operacionālo aktivitāšu plānošanu, pieejamā finansējuma apgūšanu, operacionālo aktivitāšu vadīšanu un administrēšanu.
VPK pasākums netika īstenots. 
VRS amatpersonas piedalījās 12 ar EMPACT aktivitāšu nodrošināšanu (tai skaitā zināšanu un prasmju pilnveidošana par EMPACT darbības principiem)  saistītos pasākumos (detalizētu informāciju par šiem pasākumiem skatīt informatīvā ziņojuma pielikumā par pasākumu 1.17)
Dalībai EMPACT operatīvo rīcības plānu aktivitātēs no VID NMPP tika izvirzīti pārstāvji ar labām angļu valodas zināšanām.
Pasākums 1.17 ir daļēji īstenots. 

1.18 Turpināt īstenot pasākumus starpvalstu vienošanos un starptautisku sadarbības līgumu ietvaros personu speciālās aizsardzības darba pilnveidošanas jomā.
VP tika turpināts turpināts īstenot pasākumus starpvalstu vienošanos un starptautisku sadarbības līgumu ietvaros personu speciālās aizsardzības darba pilnveidošanas jomā,  nodrošinot  starptautisko  sadarbību  speciālās  aizsardzības  jomā: 
1)  Latvijas  Republikas  valdības,  Igaunijas  Republikas  valdības  un  Lietuvas  Republikas  valdības  vienošanās  par  sadarbību  liecinieku  un  cietušo  aizsardzībā ietvaros,  VP GKrPP IAP  amatpersonas  piedalījās  Baltijas  Ministru  Padomes  Iekšlietu komitejas apakškomitejas  „Latvijas Republikas valdības, Igaunijas Republikas valdības un Lietuvas Republikas valdības vienošanās par sadarbību liecinieku un cietušo aizsardzībā”  ikgadējās  sanāksmēs  2024. gada  februārī  Latvijā  un  2025. gada  septembrī  Igaunijā.
2)2012. gada  24. maija  Līguma  par  sadarbību  liecinieku  aizsardzības  jomā  (Zalcburgas  foruma  vienošanās)  ietvaros, VP GKrPP IAP  amatpersonas  piedalījās:
- Zalcburgas foruma  Liecinieku  aizsardzības  darba  grupu  sanāksmēs  Slovākijā  un  Slovēnijā  (2023. gada  maijā  un  oktobrī),  Austrijā  un  Bulgārijā  (2024. gada  maijā  un  augustā),  Horvātijā  un  Čehijā  (2025. gada  maijā  un  septembrī);
- apmācībās  liecinieku  aizsardzībā  Zalcburgas  foruma  līguma  ietvaros  (Salzburg  Forum  Training  on  Witness  Protection:  Horvātijā  2023. gada  maijā,  2024. gada  jūnijā  un  Ungārijā  2025. gada  jūnijā).  
3) Turpinās sadarbība ar  ANO  Starptautiskā  Krimināltribunāla mehānisma  sekretariātu  (MICT)  “Grozītā Latvijas Republikas valdības un Starptautiskā kriminālā tribunāla bijušai Dienvidslāvijai līguma par liecinieku, kuri uzstājušies vai uzstāsies Starptautiskā tribunāla tiesvedības procedūrā, un nepieciešamības gadījumā arī viņu tuvāko radinieku pārvietošanu uz Latvijas Republikas teritoriju”  ietvaros.
Pasākums 1.18 ir pilnībā īstenots.

1.19 Informēt sabiedrību par pašreizējo situāciju cīņā ar organizēto noziedzību, smagiem un sevišķi smagiem noziegumiem un aicināt sniegt atbalstu TAI konkrētos formātos.
VP pasākuma ietvaros tika nodrošināta regulāra un daudzveidīga sabiedrības informēšana par aktuālo situāciju cīņā ar organizēto noziedzību, kā arī par smagiem un sevišķi smagiem noziegumiem. Sabiedrībai sniegta gan operatīva informācija par VP atklātajiem noziegumiem un novērstajiem apdraudējumiem, gan preventīvi skaidrots, kā iedzīvotāji var pasargāt sevi un kādos veidos iespējams sniegt atbalstu policijai. Sabiedrība regulāri tiek aicināta iesaistīties noziegumu atklāšanā, tostarp palīdzot identificēt meklētas personas un atrast bezvēsts pazudušos.
VP ir nodrošinājusi plašu komunikāciju par nacionālām un starptautiskām operācijām, kuru laikā izjauktas organizētās grupas un pārtraukti noziedzīgi nodarījumi. 2025. gadā VP Sabiedrisko attiecību nodaļa sagatavoja 598 preses relīzes un ziņas, kas publicētas sociālajos medijos un Valsts policijas mājaslapā sadaļā “Jaunumi”. Papildus īstenota visaptveroša sociālā kampaņa cīņai pret krāpniekiem “____ veids, kā pazaudēt naudu”.
Uzturēta cieša sadarbība ar nacionālajiem un reģionālajiem medijiem, kopumā apstrādājot 3167 mediju jautājumus un sniedzot skaidrojumus par organizētās noziedzības radītajiem riskiem un policijas darbu tās apkarošanā. Organizētas tikšanās ar žurnālistiem, lai stiprinātu izpratni par policijas darbu un mediju lomu sabiedrības informēšanā.
2023. un 2024. gadā īstenoti mērķtiecīgi izglītojoši pasākumi, tostarp VP amatpersonu dalība CERT.LV konferencē CyberChess, sadarbība ar Swedbank projektā “Naudas diena”, raidījuma “Aizliegtais paņēmiens” sižets par “naudas mūļiem”, intervijas Latvijas Televīzijā, Latvijas Radio un 8TV. Tāpat nodrošināta klātbūtne sarunu festivālā “Lampa” un tematiskajos kiberdrošības vebināros. 2024. gadā īstenotas arī Finanšu nozares asociācijas un Mastercard kampaņas “Met nost!” aktivitātes, kā arī Latvijas Bankas, Lietuvas Bankas, OECD un Eiropas Komisijas kopprojekts sabiedrības noturības stiprināšanai pret finanšu krāpniecību.
Kopumā sabiedrībai regulāri sniegta aktuāla informācija par organizētās noziedzības radīto kaitējumu un iespējām iesaistīties tās novēršanā un apkarošanā. 
Detalizētu informāciju par citu TAI paveikto sabiedrības informēšanā par pašreizējo situāciju cīņā ar organizēto noziedzību skatīt informatīvā ziņojuma pielikumā par pasākumu 1.19. 
Pasākums 1.19 ir pilnībā īstenots.

1.20  Pilnveidot Valsts ieņēmumu dienesta informācijas sistēmas ar mērķi izveidot Nacionālā kriminālizlūkošanas modeļa atbalsta sistēmu Valsts ieņēmumu dienestā kā vienotu izlūkdatu vidi, tādējādi paaugstinot ekonomisko noziegumu apkarošanas un novēršanas efektivitāti.
Projekts ir noslēgts. NMP datu apmaiņa ar VP sistēmu vēl nav ieviesta produkcijā. 2026. gada martā tika uzsākta tehniskā savienojuma izveide darbam produkcijas vidē.
Pasākums 1.20 ir daļēji īstenots.

1.21 Apzināt metodiskos un tehnoloģiskos risinājumus IKS pilnveidošanai, lai efektīvi fiksētu amatpersonu pretlikumīgas rīcības, kas saistīta ar noziegumu piesegšanu, līdzdalību tajos, risku iestāšanos.
1) Ieviests vienots sadarbības modelis IKS (t.sk. risku vadībā) visām TAI.
Tiesībaizsardzības iestāžu vadības darba grupas 11.04.2025. sēdē tika pieņemts lēmums, ka saistībā ar Plāna 1.21. apakšpunkta izpildi “noteikt KNAB kā galveno atbildīgo iestādi un tā vadībā izveidot SSEG pasākuma izpildes nodrošināšanai”.
KNAB 2025. gada 18. jūnijā vērsās pie iesaistītajām TAI, lūdzot sniegt viedokli par pasākuma aktualitāti, informāciju par IKS piemērošanu, kā arī statistikas datus par amatpersonu iespējamo saistību ar noziedzīgo vidi 2022.–2024. gadā.
Pamatojoties uz saņemto informāciju un 2025. gada 10. novembra Tiesībaizsardzības iestāžu vadības darba grupas sēdē secināto, konstatēts, ka TAI izmantotie tehnoloģiskie risinājumi ir atkarīgi no iestāžu funkcijām un budžeta iespējām, līdz ar to vienoti risinājumi visām TAI šobrīd nav nosakāmi.
2) Apzināta situācija TAI par IKS elementiem un to nepieciešamo pilnveidošanu efektīvai ar noziedzīgo vidi saistīto amatpersonu identificēšanai un reaģēšanai uz šādiem draudiem.
KNAB apkopotā informācija liecina, ka lielākajā daļā TAI IKS ir ieviesta, taču tās tvērums un praktiskā piemērošana atšķiras. IKS elementi tiek izmantoti gan sistemātiski, gan atsevišķos procesos pēc individuālas pieejas. Vienlaikus identificēta nepieciešamība pēc vienotākas izpratnes un pieredzes apmaiņas par IKS piemērošanu.
Attiecībā uz IKS pilnveidi norādāms, ka tiek izmantoti dažādi tehnoloģiskie risinājumi, kā arī uzsvērta nepieciešamība attīstīt risinājumus esošo resursu ietvaros un stiprināt sadarbību informācijas apmaiņā. Kopumā secināms, ka IKS pamatmehānismi TAI ir nodrošināti, taču to piemērošana praksē ir nevienmērīga.
3) Izstrādāts ziņojums par tehnoloģiskiem risinājumiem un/vai priekšlikumiem IKS pilnveidošanai amatpersonu saistības ar noziedzīgo vidi identificēšanai un reaģēšanai uz to.
KNAB secināja, ka ņemot vērā TAI darbības specifiku, atšķirīgos IKS risinājumus un ierobežotās budžeta iespējas, kā arī apkopotās informācijas saturu, ka ziņojuma sagatavošanai papildu objektīvs pamats netika konstatēts.
Pasākums 1.21 ir daļēji īstenots. 

III Secinājumi un priekšlikumi turpmākai rīcībai

ONNAP pirmajā rīcības virzienā - TAI darbības efektivizēšana organizētās noziedzības novēršanas un apkarošanas prioritārajās jomās atbilstoši secinājumiem, kas izdarīti īstenojot iepriekšējo organizētās noziedzības apkarošanas plānu un atbilstoši esošajām un prognozējamām aktualitātēm, tika pilnībā īstenoti 14 pasākumi, daļēji īstenoti 6 pasākumi un 1 pasākums netika īstenots. 
Daļa no pasākumiem tika īstenoti daļēji, jo netika piešķirts to īstenošanai nepieciešamais finansējums. Daļa pasākumu pārskata periodā ir iesākti un tiks turpināti ārpus ONNAP īstenošanas laika ietvara. 
[bookmark: _Hlk227568449]ONNAP mērķis - palielināt TAI spējas novērst un atklāt organizēto noziedzīgo grupu izdarītos noziegumus un radīt instrumentus, ar kuriem samazināt organizēto noziedzīgo grupu interesi un iespējas īstenot noziedzīgo darbību Latvijā, pamatā ir sasniegts. Vienlaikus jāņem vērā arī tas, ka organizētā noziedzība regulāri attīsta savas spējas, izmanto jaunākās tehnoloģijas un pielāgo savu darbību, attīstot jaunas noziedzīgas darbības formas, kas prasa atbilstošu un savlaicīgu reakciju no TAI puses.
Visa plāna kopumā izpildei ir noteikti trīs rezultatīvie rādītāji:
1. Attiecībā pret 2022. gadu par 5% ik gadu palielinājies TAI atklāto organizētā grupā izdarīto noziegumu skaits.
2. Attiecībā pret 2022. gadu par 5% ik gadu palielinājies tādu TAI atklāto organizētā grupā izdarīto noziegumu skaits, par kuriem TAI ziņas ieguvušas savas resoriskās vai kriminālprocesuālās darbības rezultātā.
3. Attiecībā pret 2022. gadu par 5% ik gadu palielinājies lietās par organizētā grupā izdarītiem noziegumiem līdzekļu apmērs, kam uzlikts arests kriminālprocesa ietvaros.
[bookmark: _Hlk229387260]VP rezultatīvo rādītāju izpilde 
	Gads
	Atklāto organizētā grupā izdarīto noziegumu skaits
	Atklāto organizētā grupā izdarīto noziegumu skaits, par kuriem iegūtas ziņas resoriskās vai kriminālprocesa darbības rezultātā
	Līdzekļu apmērs, kam uzlikts arests kriminālprocesa ietvaros par organizētā grupā izdarītiem noziegumiem

	
	Noz. skaits
	Salīdzin. ar 2022. gadu abs. skaitļos
	Salīdzin. %
	Noz. skaits
	Salīdzin. ar 2022. gadu abs. skaitļos
	Salīdzin. %
	Līdzekļu apjoms EUR
	Salīdzin. ar 2022. gadu abs. skaitļos
	Salīdzin. %

	2022.
	65
	
	
	63
	
	
	41 538 339,22
	
	

	2023.
	206
	141
	216,9 %
	199
	136
	215,9 %
	3 497 952,58
	-38 040 386,64
	-91,6 %

	2024.
	314
	249
	383,1 %
	297
	234
	371,4 %
	30 195 343,67
	-11 342 995,55
	-27,3 %

	2025.
	1 087
	1 022
	1572,3 %
	1 073
	1 010
	1603,2 %
	8 739 070,96
	-32 799 268,26
	-79,0 %



Kā redzams pēc sasniegtajiem rezultatīvajiem rādītājiem saistībā ar atklāto organizētā grupā izdarīto noziegumu skaitu (1. un 2. rezultatīvais rādītājs), sākot ar 2023. gadu ir vērojams būtisks pieaugums ievērojami pārsniedzot plānoto 5 % palielinājumu.
Šo rādītāju pieaugumu ietekmēja vairāki faktori: VP noteiktais prioritārais virziens saistībā ar NILL apkarošanu, noziedzīgi iegūtās manta konfiscēšanu, kas būtiski apgrūtina ONG, kuru darbība izbeigta vai ierobežota, atgriešanos pie jaunu noziedzīgu nodarījumu izdarīšanas; pastiprināts preventīvais un operatīvais darbs prioritārajās jomās; kvalitatīva izmeklēšanas plānošana (izmeklētāju kvalifikācijas paaugstināšana – dalība apmācībās, semināros, diskusijās); mērķtiecīga informācijas analīze un riska personu kontrole; organizētās noziedzības rakstura daudzveidīgums, iezīmējot tendenci, ka viena grupa spēj nodarboties gan ar dažādiem noziegumu veidiem vienlaikus, gan arī izdarīt daudz viena veida noziegumus (piemēram, krāpšanas); apvienoto izmeklēšanas grupu izveide – kvalitatīva sadarbība ar citu valstu TAI ļauj identificēt ONG atzarus vienlaicīgi vairākās valstīs; produktīva sadarbība ar citām Latvijas tiesībaizsardzības iestādēm, kā arī intensīvāki kontroles pasākumi dažādu preču nelegālās aprites ierobežošanai. Vienlaikus rezultātu ietekmēja arī sabiedrības sniegtā informācija un operatīva reaģēšana uz saņemtajiem signāliem.
Saistībā ar 3. rezultatīvā rādītāja izpildi redzams, ka tā dinamika ir mainīga, bet kopumā vērojams samazinājums. 2022. gadā VP turpināja aktīvu cīņu ar NILL, kas īstenota, pārvedot noziedzīgi iegūtos līdzekļus Latvijas finanšu sistēmā pēc tam, kad 2018 .- 2019. gadā tika uzsākts finanšu sektora regulējuma, uzraudzības un kontroles uzlabošanas process. Lielākajā daļā gadījumu (86 % no visiem FID) atzinumiem) arī 2022. gadā NILL bija saistīta ar AS “ABLV Bank” vēsturisko darbību, rezultējoties apjomīgos finanšu līdzekļu arestos VP kriminālprocesos kopumā un t. sk. arī lietās par ONG izdarītiem noziegumiem, jo NILL ir viens no sarežģītākajiem organizētās noziedzības veidiem.
2023. gadā par 85 % samazinājās FID atzinumu skaits par iespējamu NILL likvidējamajā AS “ABLV Bank”, ko saņēma VP, attiecīgi samazinoties arī finanšu līdzekļu arestiem kriminālprocesos VP kopumā un t. sk. skaitā lietās par ONG izdarītiem noziegumiem.
2025. gadā VP praksē novērojama būtiska NILL riska pārveide. Ja iepriekšējos periodos dominēja liela apjoma NILL gadījumi, kas bija saistīti ar likvidējamām kredītiestādēm un masveida līdzekļu iesaldēšanu, tad pašlaik NILL pārsvarā notiek mazākos apjomos, bet tehniski un strukturāli sarežģītās autonomās shēmās, kas tieši ietekmē finanšu līdzekļiem uzlikto arestu apjomu. Mūsdienu autonomajās NILL lietās dominē sarežģītas maksājumu ķēdes, ārvalstu maksājumu pakalpojumu sniedzēju izmantošana, naudas mūļu tīkli un kriptoaktīvu aprite. Sākot ar 2023. gadu arī FID atzinumi, kas tiek sūtīti uz VP, ir saistīti ar krāpšanas rezultātā ģenerētiem NILL gadījumiem (telefonkrāpšanas, krāpšanas digitālajā vidē u.tml.).
Ņemot vērā augstāk minēto, salīdzinot 2022. gadā kriminālprocesos par ONG izdarītajiem noziegumiem finanšu līdzekļiem uzlikto arestu augsto apmēru pret nākamajos gados uzlikto arestu apmēru, no 2023. līdz 2025. gadam uzrādās kritums un svārstības (2023. gadā – 92%, 2024. gadā – 27%. 2025. gadā – 79%), ko rada izmeklējamo krimināllietu specifiskās atšķirības un izmeklēšanas procesa dažādu etapu ietekme uz konkrētā periodā arestējamo finanšu līdzekļu apmēru.
NMP rezultatīvo rādītāju izpilde 

	2022.
	2023.
	2024.
	2025.

	Uzlikti aresti kriminālprocesos par noziedzīgiem nodarījumiem organizētā grupā – naudas līdzekļi (EUR).
	2 888 747 €
	751 494 €
	4 324 991,30 €
	336 120 €

	Uzlikti aresti kriminālprocesos par noziedzīgiem nodarījumiem organizētā grupā – arestētās mantas vērtība (nekustamo īpašumu kadastrālā vai tirgus vērtība, transportlīdzekļu tirgus vērtība un citas mantas vērtība).
	1 592 182 €
	32 000 €
	346 830,20 €
	6 286 742 €

	Kopā
	4 480 928,66 €
	783 493,68 €
	4 671 821,50 €
	6 622 862 €



Kopš 2022. gada vērojams gan atklāto organizētā grupā izdarīto noziegumu lietu skaita, gan arestēto līdzekļu kopapjoma pieaugums, lai gan rādītāji pa gadiem svārstās. Noslēdzošajā periodā sasniegti augstākie rezultāti.
Salīdzinājumā ar 2022. gadu konstatējama pozitīva tendence organizētā grupā izdarīto noziedzīgo nodarījumu atklāšanā. Atklāto noziedzīgo nodarījumu skaits ir pieaudzis no 8 līdz 10, pārsniedzot noteikto +5 % gada mērķi. Vienlaikus saglabājas stabils to kriminālprocesu skaits, kas uzsākti, pamatojoties uz iekšējiem materiāliem. Tāpat būtiski pieaudzis kriminālprocesos arestēto līdzekļu kopapjoms – no 4,48 milj. EUR līdz 6,62 milj. EUR jeb par aptuveni 48 %.
[bookmark: _Hlk229469273]VRS rezultatīvo rādītāju izpilde 
VRS otrā rezultatīvā rādītāja ietvaros 2022. gadā tika atklāti 3 organizētā grupā izdarīti noziedzīgi nodarījumi, 2023. gadā – 3, 2024. gadā – 10, bet 2025. gadā – 34. Kriminālprocesu skaita pieaugums šajā kategorijā ir izskaidrojams ar to, ka 2021. gadā Krievijas un Baltkrievijas varasiestādes sāka īstenot migrantu instrumentalizācijas procesu un VRS konstatētie valsts robežas nelikumīgas šķērsošanas un nelegālo imigrantu pārvietošanas gadījumi liecina par to, ka nelegālo imigrantu pārvietošanas organizatori gan valsts robežas nelikumīgu šķērsošanu, gan Latvijā nelegāli nokļuvušo migrantu tālāku pārvietošanu uz ES dalībvalstīm turpināja pārveidot no masveidīga, bet slikti organizēta procesa, uz mazskaitliskāku, bet labāk organizētu procesu.
Trešā rezultatīvā rādītāja ietvaros VRS 2025. gadā uzlika arestu trīs kravas transportlīdzekļiem. Iepriekšējos pārskata periodos nevienai mantai arests netika uzlikts, jo pēc pastiprinātas robežapsardzības sistēmas darbības režīma izsludināšanas, personu nelikumīgas pārvietošanas process pārsvarā gadījumu bija haotisks un vāji organizēts.
IDB un citu TAI rezultatīvo rādītāju izpilde 
IDB 2024. gadā atklāja divus noziedzīgus nodarījumus (divu kriminālprocesu ietvaros) pēc Krimināllikuma 190.panta 3.daļas, kuri izdarīti organizētā personu grupā. Šajos kriminālprocesos uzliks arests mantai 115 814 EUR apmērā. Organizētajai noziedzībai Iekšlietu ministrijas resorā nepiemīt sistemātisks raksturs un atklātie noziedzīgie nodarījumi, kuri izdarīti organizētā personu grupā ir uzskatāmi par atsevišķiem gadījumiem.
KNAB, MP, IeVP ONNAP darbības periodā nebija kriminālprocesu, kas atbilstu augšminētajiem rezultatīvajiem rādītājiem.
[bookmark: _GoBack]Secinājumi par visu TAI rezultatīvo rādītāju izpildi kopumā
Pirmajais un otrais rezultatīvais rādītājs ir izpildīti, ņemot vērā nozīmīgo atklāto noziegumu skaita pieaugumu. Trešā rezultatīvā rādītāja neizpilde ir saistīta ar objektīvu iemeslu, ka 2022. gadā ļoti lielais arestēto līdzekļu apjoms bija saistīts ar AS “ABLV Bank” vēsturisko darbību un turpmākajos gados šāda mēroga banku likvidācijas nesekoja. Arestēto līdzekļu dinamika kopš 2022. gada ir mainīga, bet kopumā vērojams samazinājums attiecībā pret 2022. gadu.
Priekšlikumi tālākai rīcībai
Jauna ONNAP izstrāde netiek plānota, ņemot vērā, ka ONNAP ietvertie uzdevumi jau tiek veikti citu plānošanas dokumentu ietvaros – lielākā daļa pasākumu izriet no EMPACT Operacionālā Rīcības plāna 2024.–2025. (nākamajam periodam – 2026.–2027.), ko iestādes īsteno katra savas kompetences ietvaros. Iestāžu iekšējie plāni ir detalizētāki un iestādēm primāri – tie bieži vien satur klasificētu informāciju un daļa ONNAP uzdevumu ir no iestāžu iekšējiem plāniem nevis tiek iekļauti iestāžu iekšējos plānos no ONNAP.  
Tās pašas iestādes, kuras ir atbildīgās par ONNAP izpildi, paralēli citu formātu ietvaros tiek iesaistītas līdzīgu un dažreiz pat identisku jautājumu risināšanā, kurus tiek mēģināts risināt ar ONNAP  Ministru kabineta līmenī, attiecīgi apgrūtinot un birokratizējot saskaņošanas procesu.  
ONNAP izstrāde rada iesaistītajām institūcijām un TAI lielu administratīvo slodzi ar nesamērīgi maziem ieguvumiem pret ieguldītajiem resursiem – plāna saskaņošana ir ilgstošs process, daudziem tā pasākumiem netiek paredzēts papildus finansējums un tie ir jāfinansē esošā budžeta ietvaros vai arī to īstenošana nav iespējama finansējuma trūkuma dēļ. 
Līdz ar to netiek paredzēta nākamā plānošanas perioda ONNAP izstrāde, tādējādi mazinot administratīvo slogu un birokrātiju, kas savukārt ļaus TAI savus cilvēkresursus koncentrēt darbībām ar augstāku pievienoto vērtību organizētās noziedzības novēršanā un apkarošanā, tādējādi nodrošinot efektīvāku ONNAP mērķa - palielināt TAI spējas novērst un atklāt organizēto noziedzīgo grupu izdarītos noziegumus un radīt instrumentus, ar kuriem samazināt organizēto noziedzīgo grupu interesi un iespējas īstenot noziedzīgo darbību Latvijā, sasniegšanu. 
ONNAP tiek aizvietots ar šādām noziedzības novēršanas struktūrām:
· NKIM (pastāv līdz ar 2017. gada 24. janvāra Ministru kabineta instrukcijas Nr. 1 pieņemšanu), kas faktiski veido pret organizēto noziedzību vērstu politiku, piemēram, 2020. gadā izstrādātas divas metodoloģijas (nSOCTA un prioritizēšana pēc bīstamības līmeņa), kas zināmā mērā pārklājas ar ONNAP;
· Noziedzības novēršanas padome, kas saskaņā ar  Ministru kabineta 2004. gada 20. janvāra noteikumiem Nr. 42 koordinē noziedzības novēršanas stratēģijas un izskata analītiskos ziņojumus.

